送唐寺丞丈解郡紱東歸一首
作者：度正
朝代：宋

paragraphs: 北溟有脩鱗，其大無匹儔。
化而爲羽翼，頃刻徧九州。
天地吾一體，日月吾雙眸。
一飲萬斛泉，一飯萬頭牛。
藏修丘壑間，昂昂亦無求。
塵寰何迫隘，飛鳴不自由。
蝦蟹及蛙黽，孤豚及青鼩。
紛紛如蝟毛，乘時恣喧咻。
其耳若不聞，其聲轉清幽。
其貌甚閒暇，其心亦休休。
長思日月明，西天雲霧收。
東至于蓬萊，西至于崑丘。
北至于窮髮，南至于不周。
宇宙渺一視，去息無拘留。
我欲效鶴雛，鳴和聲相酬。
終焉附其翼，一旦凌空遊。
使彼毛羽蟲，垂頭自懷羞。
此心如白璧，秋陽照江流。